Johannes Eglon

Johannes Eglon (29. mai/10. juuni 1836 Vastse-Nõo mõisavald, Nõo kihelkond, Tartumaa – 24. jaanuar/6. veebruar 1908 Vändra kihelkond, Pärnumaa) oli eesti haridustegelane, kurtide ja kurttummade õpetaja.

Haridus
Ta lõpetas 1859. aastal Cimze seminari Valgas ning täiendas end 1870. aastatel Saksamaal ja Šveitsis.

Erialane tegevus
Ta oli aastatel 1859–1866 Kanepis ja seejärel 1866–1899 Vändras kooliõpetaja.

Aastatel 1866–1899 oli ta Vändra kurttummade kooli (esimene Eesti aladel) õpetaja ja 1894. aastani ka selle juhataja. Ta arendas Eestis esimesena kurtide õpetamise metoodikat, käsitles kurttummuse põhjusi ja ravi ning kurdi lapse kodust kasvatust.

Teoseid
"Kurttumm, tema olu ja elu". K. Mattiesen. Tartu 1880

Rahvavalgustuslik tegevus
Ta oli Eesti Kirjameeste Seltsi ja Eesti Aleksandrikooli asutajaliige. Oli ka Pärnu ja Vändra kihelkonna kohalike seltside algatajaid ja juhte, muu hulgas asutas Vändra esimese laulu- ja mängukoori.

Välislingid

Johannes Eglon Eesti Kurtide Liidu kodulehel
"Vändra Kurttummade Kooli õpetaja Johannes Eglon oma viimase klassiga". 1899. TLÜ Eesti Pedagoogika Arhiivmuuseum F53448-1

Eesti pedagoogid
Eesti haridustegelased
Surdopedagoogika
Eesti Kirjameeste Seltsi liikmed
Cimze seminari vilistlased
Vändra vanale kalmistule maetud
Sündinud 1836
Surnud 1908